Ivan Sergejev	Teie: 03.04.2025 nr 13-5/1465-1	
Majandus- ja Kommunikatsiooniministeerium	
	
 	Meie: 16.04.2025 nr 3-2/894 - 2	

	

	
Vastuskiri infokorjele		

Austatud Ivan Sergejev	

Olete pöördunud seoses Tallinna linna ettevõtlus- ja tootmismaade ning brownfield-alade infoga. Alljärgnevalt edastame Tallinna linna poolse info ettevõtlus- ja tootmismaade ning brownfield alade kohta esitatud küsimuste lõikes:

1. Kas olete enda kohalikus omavalitsuses nn brownfield alade kaardistamise või analüüsiga tegelenud?
Tallinna linn ei ole läbi viinud eraldiseisvat ülelinnalist brownfield-alade uuringut. Küll aga on mitmetes linnaosade üldplaneeringutes (nt Põhja-Tallinna ja Kesklinna koostamisel olevates üldplaneeringutes) käsitletud endiste tööstus- ja väheaktiivsete alade (sh brownfield) kasutusvõimalusi ning määratud neile sobivaid maakasutuse juhtotstarbeid.

2. Kas sarnaseid ettevõtlusalade kaardistusi ja/või turundusportaale on koostatud ka teie omavalitsuses?
2023. aastal viis Tallinna Strateegiakeskus läbi Kesklinna üldplaneeringu koostamise raames alusuuringu „Tallinna kesklinna ettevõtluskeskkonna uuringu aruanne“ (Tallinna uuringute infosüsteem). Tallinna linnal on olemas ka ettevõtjatele suunatud veebileht: Ettevõtjale | Tallinn. Muus osas ei ole Tallinna linn viimastel aastatel läbi viinud eraldiseisvat uuringut ülelinnaliste ettevõtlusalade ja brownfield alade kohta. 
Linnaosade üldplaneeringute koostamisel on varasemalt käsitletud olemasolevate ettevõtlus- ja tööstusalade säilitamist,  ümberkujundamist ning mitmekesistamist. Üldplaneeringutes on äri- ja tootmismaad valdavalt kavandatud juba väljakujunenud ettevõtlus- ja tootmispiirkondadesse ning endistele kasutusest väljas või väheaktiivsetele aladele. Linnaosade üldplaneeringud on ette näinud ka üldised suunised segafunktsiooniga alade loomiseks, mis soodustavad esmaste kodukoha lähedaste teenuste pakkumist, loovad eeldused piirkondlike ettevõtlusalade loomiseks, elukeskkonna mitmekesistamiseks ja ei välista üldjuhul ka keskkonda mittehäirivat väiketootmist (v.a. Kristiine üldplaneering, mis ei luba segahoonestusalal tööstusettevõtteid kavandada). Segahoonestuse maakasutuse määramisel on olnud üldine põhimõte säilitada paindlikkus linna arengu suunamisel, kuid siinkohal tuleks silmas pidada, et kuna üldplaneeringud on koostatud erinevatel aegadel, siis põhimõtted maakasutuste osas linnaositi veidi erinevad. 
Ettevõtluse ja tootmise juhtotstarbed on määratud linnaosade üldplaneeringute kaupa: 
•	Lasnamäe linnaosa elamualade üldplaneering – Ettevõtlusalad (B), ettevõtlus ja tootmisalad (B+T), ettevõtlusala korterelamute ala kõrvalotstarbega (B+Ek), ettevõtlusala, tootmis-, laondusettevõtete kõrvalotstarbega (B+T) maakasutuse juhtotstarbed; samuti keskusalad (C). 
•	Lasnamäe tööstusalade üldplaneering – Ettevõtlusala (B), - ettevõtlusala, tootmis-, laondusettevõtlusala kõrvalotstarve (B+T); tootmisala, ettevõtlusala kõrvalotstarve (T+B), ettevõtlusala, korterelamut-, tootmis- ja laondusettevõtlusala kõrvalotstarve (B+T+EK), korterelamuala, ettevõtlusala kõrvalotstarve (EK+B), mäetööstusala (TM).
Lasnamäel paikneva Väo karjääri osas on üldplaneeringu koostamise käigus välja töötatud maakasutuse põhimõtteline lahendus, s.o Väo piirkonna visioon, millest tuleb korrastamisprojekti koostamisel lähtuda (seletuskiri p. 2.2.4) ning määratud on võimalik ettevõtluse ja tootmisala asukohad, sh on lubatud rajada ka soojus- ja elektrienergia koostootmisjaam, mis kasutab kütusena tavajäätmeid. 
•	Kristiine linnaosa üldplaneering – Ettevõtlus- ja tootmisala (B+T), ärifunktsioonilised alad ja magistraaltänavate äärsed ärivööndid (Ä), suuremate tehno- ja kommunaalrajatiste alad (OT). 
•	Mustamäe linnaosa üldplaneering – Tootmise ja/või ärifunktsiooniga arenguala (A-5), ärimaa (Ä), osakeskused (mikrorajoonikeskused – C), linnaosa keskuse/äriehitiste/elamute arenguala (A-7) ning erinevad segahoonestusfunktsiooniga alad (nt korterelamute ja äriehitiste segahoonestusalad, üldkasutatavate ja äriehitiste segahoonestusalad, elamute ja äriehitiste arengualad, Tallinna Tehnikaülikooli arenguala).
•	Haabersti linnaosa üldplaneering – Ettevõtlus- ja tootmisala (B+T), keskuse ala (C), segahoonestusala (S) juhtfunktsioonid. 
•	Pirita linnaosa üldplaneering – Tootmishoonete ala (T), ärihoonete ala (B), segafunktsiooniline ala (C).
•	Nõmme linnaosa üldplaneering – Ettevõtlus- ja tootmisalad, segahoonestusalad, mäetööstus alad.

3. Juhul, kui teie omavalitsuses on koostamisel uus üldplaneering, palume saata vastavad digitaalsed kihid.
Tallinnal on hetkel koostamisel järgmised uued linnaosa üldplaneeringud:
•	Põhja-Tallinna linnaosa üldplaneering (vastuvõtmise eelne staadium): kavandatud ettevõtlus- ja tootmisalad hõlmavad näiteks BLRT territooriumi, Paljassaare ettevõtlus- ja tootmispiirkond koos Tallinna Vee reoveepuhastusjaama alaga ning endiseid suletud tööstusalasid (brownfield alad), millele nähakse ette segafunktsioonid, sh keskkonnasõbralik väiketootmine.
Menetluses olevas Põhja-Tallinna linnaosa üldplaneeringus on küll võetud suund endiste suletud territooriumide (sh brownfield alade) avamisele ja keskkonda saastava tööstuse osakaalu vähendamisele ning nendel aladel mitmekesiste segafunktsiooniga alade loomisele, kuid ka see üldplaneering ei välista keskkonnasõbralikku väiketootmist. 
Põhja-Tallinna üldplaneering näeb ette, et segahoonestusalade maakasutuse planeerimisel on üldplaneeringus tingimuseks seatud elanikkonda teenindavate kaubanduspindade, teenuste ja uute töökohtade loomine või ajaloolistes piirkondades osaliselt tootmis- ja ettevõtlusfunktsiooni säilitamise. Samuti on üldplaneeringus määranud segahoonestuse juhtfunktsiooni korral nii segahoonestatavad arengualad, keskusalad kui ka ettevõtlusele suunatud segahoonestusalad, kus tuleb ette näha suurem äri osakaal. Näiteks on peamiselt ettevõtlusele suunatud segahoonestusalade (Sb) arendamise üldpõhimõte, et kavandada tuleb vähemalt 70% ulatuses äri-, ettevõtlus- või laondusfunktsiooni. Eesmärk on hoida linnaosa maakasutus mitmekesine ning säilitada ajalooliselt väljakujunenud ettevõtluspiirkonnad.

•	Kesklinna linnaosa üldplaneering (eskiisi koostamise staadium).
Koostamisel olev Kesklinna linnaosa üldplaneering määrab samuti mitmekesise linnaruumi loomiseks valdavalt segahoonestusfunktsiooni. Üldjuhul on juba väljakujunenud ettevõtlus või tootmismaad kasutuses ning üldplaneeringus määratud põhimõte nende alade mitmekesistamist ja säilimist ka ette näeb. Täiesti uusi tootmismaasid üldplaneeringuga otseselt ette ei näha, pigem on üldplaneeringuga määratud suund säilitada segafunktsiooniga maakasutuse osas paindlikkust. Üldplaneeringuga kavandatakse ettevõtlusala (B) juhtfunktsiooni, mis on äri-, teenindus-, kaubandus-, toitlustus-, büroo- või majutushoone ja äri eesmärgil kasutatava meelelahutus- , haridus-, sotsiaalhoolekande-, teadus- , tervishoiu-, puhke- või spordihoone ning neid teenindavate rajatiste maa-ala. Keskusalade segahoonestusalade (C) puhul on põhimõte, et alale võib kavandada elamuid, ühiskondlikke ehitisi, sh riigi- ja kohaliku omavalitsuse asutusi, kaubandus- ja teenindusettevõtteid, äri- ja büroohooneid, keskkonda mittehäirivat väiketootmist, kultuuri- ja spordiasutusi jm linnalikku elukeskkonda teenindavaid funktsioone. Keskkonda mittehäirivat tootmist ja laohooneid võib rajada ka korterelamute ala ettevõtluse kõrvalfunktsiooniga (Ek+B) aladele. Kesklinnas ainuke tootmisala on määratud veepuhastusjaama territooriumi osas.  

Lisame käesolevale kirjale ka üldplaneeringu digitaalsete kihtide lingi (ÜPMaakasutuseFail.mpkx). Juhime tähelepanu, et Kesklinna üldplaneering on alles eskiisi koostamise etapis. Samuti on linnal plaanis algatada ka ülelinnaline üldplaneering, mille täpne ajakava alles selgub. 
Täiendav info Tallinna linna üldplaneeringutega kavandatud maakasutuse kohta on leitav linna üldplaneeringute veebilehelt Linnaosade üldplaneeringud | Tallinn ning veebikaardilt: Üldplaneeringute kihtide rakendus | Tallinn. Menetluses oleva Põhja-Tallinna üldplaneeringuga saab tutvuda veebiraamatus: Põhja-Tallinna Üldplaneering. 
Detailplaneeringute kohta saab kõige asjakohasema informatsiooni Tallinna Planeeringute Registrist: https://tpr.tallinn.ee/.  
Palume anda märku, kui esineb probleeme digikihtide kättesaamisel aadressil: karmen.jaager@tallinnlv.ee. 

	
Lugupidamisega	

	
	
(allkirjastatud digitaalselt)	
Martin Karro	
ameti juhataja

	

	

Karmen Jääger
53773666 karmen.jaager@tallinnlv.ee